CELEX: 62010CN0545
Language: hu
Date: 2010-11-23 00:00:00
Title: C-545/10. sz. ügy: 2010. november 23-án benyújtott kereset — Európai Bizottság kontra Cseh Köztársaság

5.2.2011   
            
            
               HU
            
            
               Az Európai Unió Hivatalos Lapja
            
            
               C 38/5
            
         2010. november 23-án benyújtott kereset — Európai Bizottság kontra Cseh Köztársaság
   (C-545/10. sz. ügy)
   2011/C 38/06
   Az eljárás nyelve: cseh
   
      Felek
   
   
      Felperes: Európai Bizottság (képviselők: M. Šimerdová és H. Støvlbæk meghatalmazottak.)
   
      Alperes: Cseh Köztársaság
   
      Kereseti kérelmek
   
   A Bíróság:
   
               —
            
            
               állapítsa meg, hogy a Cseh Köztársaság nem teljesítette a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló, 2001. február 26-i 2001/14/EK európai parlamenti és tanácsi irányelv (1) 4. cikkének (1) bekezdéséből, 6. cikkének (2) bekezdéséből, 7. cikkének (3) bekezdéséből, 11. cikkéből, és 30. cikkének (5) bekezdéséből eredő kötelezettségeit;
            
         
               —
            
            
               állapítsa meg, hogy a Cseh Köztársaság nem teljesítette a közösségi vasutak fejlesztéséről szóló, 1991. július 29-i 91/440/EGK tanácsi irányelv (2) 10. cikkének (7) bekezdéséből eredő kötelezettségeit;
            
         
               —
            
            
               a Cseh Köztársaságot kötelezze a költségek viselésére.
            
         
      Jogalapok és fontosabb érvek
   
   A Cseh Köztársaság megsértette a 2001/14/EK irányelv 4. cikkének (1) bekezdését azáltal, hogy az infrastruktúra használatáért olyan maximális díjat állapított meg, amelyet a pályahálózat-működtető nem léphet túl. A 2001/14/EK irányelv 4. cikke (1) bekezdésének rendelkezései szerint az infrastruktúra használatáért fizetendő díj megállapítása és a díj beszedése a pályahálózat-működtető feladata. A tagállamok csak arra jogosultak, hogy az infrastruktúra használatáért fizetendő díjak keretét meghatározzák.
   A Cseh Köztársaság megsértette a 2001/14/EK irányelv 6. cikkének (2) bekezdését azáltal, hogy nem fogadott el intézkedéseket arra vonatkozóan, hogy a pályahálózat-működtetők kedvezményekben részesüljenek az infrastruktúra biztosítása költségeinek és a pályahasználati díjaknak a csökkentése céljából.
   A Cseh Köztársaság megsértette a 2001/14/EK irányelv 7. cikkének (3) bekezdését azáltal, hogy nem biztosította, hogy a minimális szolgáltatások összességéért és a szolgáltatási infrastruktúrához való hozzáférésért fizetendő díjak megegyezzenek az adott vonat közlekedtetéséből közvetlenül eredő költséggel.
   A Cseh Köztársaság megsértette a 2001/14/EK irányelv 11. cikkét azáltal, hogy nem fogadott el olyan teljesítményösztönző rendszert, amely a vasúti hálózat zavarainak minimalizálására és a vasúthálózat teljesítményének javítására ösztönzi a vasúttársaságokat és a pályahálózat-működtetőket.
   A Cseh Köztársaság megsértette a 2001/14/EK irányelv 30. cikkének (5) bekezdését azáltal, hogy azt nem ültette át megfelelően a belső jogrendszerébe.
   A Cseh Köztársaság megsértette a 91/440/EGK irányelv 10. cikkének (7) bekezdését azáltal, hogy nem biztosította a Cseh Köztársaság tekintetében olyan szervezet létrehozását, amely a 10. cikk (7) bekezdése értelmében vett szervezetnek minősülhetne, és amely betölthetné az e rendelkezésben meghatározott funkciókat.
   
      (1)  HL L 75., 29. o.; magyar nyelvű különkiadás 7. fejezet, 5. kötet, 704. o.
   
      (2)  HL L 237., 25. o.; magyar nyelvű különkiadás 7. fejezet, 1. kötet, 341. o.